Татарстанлыларны "Хафалы биюләр" көтә

	25 октябрьдә Камал театрының Кече сәхнәсендә Салават Юзеев пьесасы буенча “Хафалы биюләр” спектакленең премьерасы. Режиссеры – Рамил Гәрәев.	 Сюжет беренче карашка гади күренә – игълан буенча чакырылган, бер-берсен бөтенләй диярлек белмәгән түрәләр өчен күңел ачулар оештыручы өч ир-ат чиновникларга, я бизнесменнарга, я политикларгадыр (төгәл генә әйтелми) мәҗлес оештыралар. Геройлар “профессияләренең” үзенчәлекләре, кино, хатын-кызлар турында гәп саталар. Соңрак аларга чакыру буенча килгән биюче (бәлки стриптиз биючедер) кыз да кушыла... Спектакльдә нибарысы 4 кеше катнаша. Атабай ролендә – Татарстанның халык, Россиянең атказанган артисты Наил Дунаев, Руфин ролендә – Татарстанның халык артисты Илдус Габдрахманов, Раян – Алмаз Гәрәев, Кыз – Айгөл Миңнуллина. Камал театрының әдәби бүлек мөдире, театр тәнкыйтьчесе Нияз Игъламов әйтүенчә, Юзеевның әлеге пьесасы метафора, цитата, аллюзияләргә бай. “Хезмәтче - хезмәт итүче генә түгел, аерым тормыш фәлсәфәсен җиткерүче дә. Биюче кыз да гади генә кыз түгел, ул – язмыш, фатум, хыял... Пьесада иҗтимагый сатира беренче булып күзгә ташлана һәм ул кайбер урыннарда гротескка кадәр үстерелә. Ләкин автор иҗтимагый гаделсезлек белән артык мавыкмый - үзсүзле, узынган “кинәтбайлар” бары тик фон гына. Пьесаның төп фикере кешенең гомер буе сайлау шартында яшәве: я үзеңне югалтасың, яки ирекле буласың...” – ди Нияз Игъламов. Куелган сорауларның катлаулылыгы, төгәл генә җавапларның булмавы, бай характерлар һәм образларның күпкатламлыгы белән әлеге пьеса театрны җәлеп итте. Режиссер Рамил Гәрәев нәрсә белән шаккаттырыр һәм Салават Юзеевның метафоралар белән язылган, җитди сораулар күтәргән драмасын тамашачыга ничек тәкъдим итәр – бу хакта 25 октябрьдә белә алачакбыз. “Хафалы биюләр” спектакле премьерасы - 25, 26, 27 октябрьдә 18:00 сәгатьтә Г.Камал исемендәге Татар дәүләт Академия театрының Кече сәхнәсендә. Билет алырга: http://kamalteatr.ru/repertories/1871?locale=ru, касса телефоны: 293-03-74.  *** 1906 елның 22 декабрендә Казанда татар телендә беренче спектакль уйнала. Бу көн татар театрының туган көне булып исәпләнә. 1907 елда беренче профессиналь татар труппасы оеша. 1926 елда театрга “Академия”, ә 1939 елда татар драматургиясе классигы Галиәсгар Камал исеме бирелә. Бүгенге көндә театр репертуарында татар, рус, чит ил классикасы, заман драматургиясе буенча 25тән артык спектакль бар. Камаллылар еш кына Россия һәм чит илләргә гастрольләргә йөри. Казахстан, Кыргызстан, Әзербәйҗан, Литва, Латвия, Эстония, Германия, Финләндия, Төркия, Бөекбритания, Колумбия, Испания, Кытай, Венгрия һ.б илләрдә тамашачылар театрны яратып кабул итәләр. 1998 елдан башлап театр Төрки халыкларының “Нәүрүз” халыкара театр фестивален, 2003 елдан “Яңа татар пьесасы” конкурсын, 2009 елдан “Һөнәр” яшь татар режиссурасы фестивален, 2010 елдан “Нәүрүз” халыкара театраль-белем бирү форумын үткәреп килә. 
	---	
Камал театры

	№ --- | 12.10.2015	


